Moedersdag-moord: Buurman kry borgtogJan Rheeders Maandag in die Orkney-landdroshof. Foto: Susan Cilliers / Beeld. Jan Rheeders (31), wat aangekla word van die moord op sy buurvrou, Annatjie Kruger (89), van Orkney in Noordwes, is Maandag op borgtog vrygelaat. Kapt. Elize Kruger, woordvoerder van die Orkney-polisiestasie, het Dinsdag aan Maroela Media gesê Rheeders is in die dorp se landdroshof borgtog van R2 000 toegestaan. Die landdros het aangevoer die staat het nie ŉ sterk saak nie en dit tot Junie uitgestel. Jacques Swanepoel, hoofstaatsaanklaer in Klerksdorp, het aan Maroela Media gesê hulle bestudeer die uitspraak om te kyk of daar gronde is vir appèl. “Die staat het wel ŉ goeie saak en sterk bewyse wat tydens die verhoor voorgelê sal word,” het Swanepoel gesê. Hy het gesê hulle sal aanvoer dat die saak in die hooggeregshof aangehoor word weens die erns daarvan. Van dié bewysstukke sluit twee messe in, wat vir forensiese toetse gestuur is. Die uitslae is nog nie bekend nie. Annatjie Kruger (links), haar kleindogter, Amor Adlem, en dogter, Thea Pringle. Foto: Verskaf. Amor Adlem, Kruger se kleindogter, het aan Maroela Media gesê die familie is teleurgesteld dat Rheeders borgtog toegestaan is. “Ons is baie geskok omdat hy borgtog gekry het. Ons voel magteloos, maar het steeds vertroue in die regstelsel en die polisie en ons glo die forensiese toetse sal hom aan die daad verbind. Ons sal dus wag vir die verhoor om sy gang te gaan.” Maroela Media het verneem Rheeders het Kruger goed geken en woon naby haar huis in ŉ klein kompleks in die dorp. Sy vervreemde vrou was saam met Kruger in die kerk. Hy het gereeld by haar geld geleen en briewe geskryf waarin hy geld gebedel het. Die polisie het op dié briewe beslag gelê. Rheeders het Maandag in die hof erken hy het geld by haar geleen en was afhanklik van dwelms, maar gesê hy het behandeling daarvoor ontvang. Kruger se liggaam is op 8 Mei in haar kerkklere op die vloer van haar slaapkamer aangetref. Haar dogter, Thea Pringle en Adlem het onraad vermoed toe hulle haar nie in die hande kon kry om haar ŉ gelukkige Moedersdag toe te wens nie. Hulle het vermoed iets is fout toe haar gemeentelede ook navraag gedoen het, aangesien Kruger nie oudergewoonte Sondag in die kerk was nie. Kruger se liggaam is omstreeks 17:00 gevind nadat die polisie ontbied is om haar woonstel se deur oop te breek. Sy het ŉ snywond aan haar keel gehad. Kruger se klein televisiestel met ŉ haasoor-antenne, ŉ selfoon ter waarde van skaars R300, beursie en motor is gesteel. Rheeder is op 19 Mei weens Kruger se moord in hegtenis geneem. Kruger se uitgebrande motor is ŉ paar dae voor sy inhegtenisneming in ŉ veld buite die dorp opgespoor.